ANC-raadslid tronk toe oor politieke moorde(Argieffoto: ANA) Lucky Bethwell Mbuzi (47), ŉ voormalige wyksraadslid in die Winnie Madikizela-Mandela- plaaslike munisipaliteit, is gevonnis in verband die moord op twee van sy politieke teenstanders voor plaaslikeregeringsverkiesings. Luxolo Tyali, woordvoerder van die Nasionale Vervolgingsgesag in die Oos-Kaap, sê Mbuzi is twee lewenslange vonnisse opgelê in die hooggeregshofsitting in Mbizana. “Die hof het hom ŉ verdere 21 jaar tronkstraf opgelê op aanklag van die onwettige besit van vuurwapens en ammunisie. Die hof het bepaal dat dit gelyklopend saam met een lewenslange vonnis uitgedien sal word.” Die slagoffers was albei aktiewe lede van die ANC in hul onderskeie gemeenskappe en het politieke ambisie gehad. “Hy wou egter nie enige teenstand hê nie. Hy het twee lede gedreig as hulle aan die verkiesing sou deelneem waartydens daar bepaal moes word of hy uit sy posisie as raadslid verwyder moet word.” Hleliphi Mashusha Thotshe is op 10 Maart 2021 by haar huis in Mbangweni doodgeskiet. Mduduzi Madikizela is op 16 April 2021 deur twee mans in sy huis in Tshamathe aangeval. Hy is noodlottig gewond. “Die polisie se ondersoek het tot Mbuzi se inhegtenisneming gelei. Twee mans, onderskeidelik 23 en 29 jaar oud, is ook in hegtenis geneem.” Die vuurwapens wat met die misdade verbind is, is in Mbuzi se besit gevind. “Tydens die hofsaak het Mbuzi skuld ontken, maar sy twee medepligtiges, wat later deur die hof vrygespreek is, het getuig dat hy hulle oorgehaal het om sy teenstanders dood te maak.” Barry Madolo, provinsiale direkteur van openbare vervolging, het senior staatsadvokaat Mduduzi Mzila en die ondersoekbeampte geloof vir die suksesvolle vervolging. “Polities gemotiveerde moorde is ŉ bedreiging vir demokrasie. Om die oortreders vas te trek versterk vry en regverdige politieke aktiwiteit. Dit laat gemeenskappe toe om kandidate van hul keuse te verkies,” het Madolo bygevoeg.